Asiyesikia la mkuu huvunjika guu

ASIYESIKIA LA MKUU HUVUNJIKA GUU. 
Methali hii inamaanisha ya kuwa wale ambao wakipewa wasia, mawaidha, mafunzo au maelezo na wazazi au wakubwa hujifanya wauaji na hawafuati wanavyoambiwa basi huishia mashakani na majuto. Methali hii hutumika kuwashauri watu umuhimu wa kuufuata ushauri wa wazazi au wakubwa wao au watu walio wazidi maarifa. Hii inawasaidia kuwarekebisha kwa maovu wanayoyafanya.  
Maria alikuwa mtoto mzuri mno ambaye wengi walimsifia  si vijana, si wasichana, si watoto, si wazee na hata pia wavyele wake. Msichana huyu alikuwa na uzuri usiomithilishwa na mtu bali ungemithilishwa na mahurulaini peponi. Kiuno chake kilikuwa cha nyigu shingo ya upanga, kifua kilichosimama saa sita, nyuma kinashangilia atembeapo huku ungedhani anaogopa kukanyaga viumbe vya Rabana vilivyo ardhini. 
Msichana huyu hakusifiwa kwa maumbile tu bali pia masomoni. Walimu, wazazi pamoja na wanafunzi wenzake walimpongeza mara kwa mara. Kila yaumu iliyopangwa ni ya kutuza walioibuka kuwa washindi mtihanini, basi Maria asingekosa kutajwa sio mara moja ila kwa uchache alikuwa akitajwa mara nne. Kufaulu kwake mtihanini hakukuja hivi hivi bali ni kwa zile jitihada zake na ukakamavu masomoni kama mchwa anayejenga kudurusu chake akitumia mate. Naye Rabana hakumwacha mja wake katu kwani  alimsaidia kuyakumbuka aliyoyasoma yalipoletwa mitihanini na hata yale aliyokuwa hakuyasoma kumpa fahamu kuyajibu. 
Wavyele wake hawakuwa na shaka kabisa kuhusu maisha yao pamoja na ya mwanao. Hii ni kwa sababu ya alivyokuwa akifaulu vyema masomoni. Wazazi wake walikuwa na imani sana nayeye yakuwa siku ya masika iliyopangwa na Muumba wao maisha yao yangebadilika na kuwa yenye furaha na wingi wa amani. Umaskini wao uliwauma sana nyoyo zao kwani jamii na majirani zao hapo kijijini waliwatenga. Ilikuwa nadra kuona moshi ukifoka kutoka kwenye kijumba chuo cha msongo kilichowaka upande mmoja. Waamkapo walikuwa hawajui wale nini wala saa watakipata wapi chakula.  
Mambo yalienda kinyume kabisa na walivyofikiria wazazi wake. Maria alipoingia kidato cha kwanza katika shule ya kitaifa, alijiona sana na hakuna mwingine aliyemshinda. Alianza kutembea na kujihusisha na vikundi vya wasichana waliokuwa na utovu wa nidhamu na mambo waliyokuwa wakiyafanya hayakuweza kusemeka kwani yalikuwa maovu sana.  Kila dume na kijanadume hakuna sasa aliyekuwa hajui mwili wa Maria nje na ndani. 
Wazazi wake walijaribu kumkanya na hata waliokuwa mbari yake walijaribu kumkanya ila jitihada zao hazikufua dafu kabisa. Wazazi wake hawakuwa na lakufanya ila kuosha mikono yao na kumuachia dunia. Maria alikuwa hasikii la mwadhini wala la mteka maji kisimani. Atoka mapema pale nyumbani akirudi ni usiku wala hataki kuulizwa. 
Muda si mrefu, Maria alianza kutapika, kuugua homa mara kwa mara na mwishowe akalazwa hospitalini huku afya yake ikizidi kuzorota. Aliishia kuwa gofu la mtu na wembamba wake ulimithilishwa na ule wa sindano. Baada ya kipindi kifupi, Maria  alipiga dunia teke. Naam, ama kweli wahenga na wahenguzi hawakukosea waliponena ya kwamba, asiyefunzwa na mamaye hufunzwa na ulimwengu.